РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/294-18

27. новембар 2018. године

Б е о г р а д

ЗАПИСНИК

18. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 26. НОВЕМБРА 2018. ГОДИНЕ

Седница је почела у 10,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: мр. др Љубица Мрдаковић Тодоровић, др Радослав Јовић, проф. др Милан Кнежевић, др Драгана Баришић, др Светлана Николић Павловић, др Десанка Репац, др Данијела Стојадиновић, проф. др Душан Милисављевић, др Муамер Бачевац и др Драган Весовић.

Седници Одбора је присуствовала заменица одсутног члана Одбора: др Весна Ивковић (др Даница Буквић),

Седници нису присуствовали чланови Одбора: др Милован Кривокапић, Ружица Николић, Немања Шаровић, Бранка Стаменковић, проф. др Жарко Кораћ, као ни њихови заменици.

Седници су присуствовали из Министарства здравља: државни секретар проф. др Берислав Векић; из Министарства финансија: државни секретар Славица Савичић, помоћник Сектора за буџет Дарко Комненић и саветник Оливера Ружић; из Републичког фонда за здравствено осигурање директор Сектора за економске послове Светлана Тадин.

На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о буџету Републике Србије за 2019. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2019. годину, који је поднела Влада, у начелу;
2. Разно.

Пре преласка на разматрање утврђеног дневног реда, усвојен је, без примедаба, Записник 17. седнице Одбора, која је одржана 6. новембра 2018. године.

**Прва тачка дневног реда** – Разматрање Предлога закона о буџету Републике Србије за 2019. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2019. годину, који је поднела Влада, у начелу

Доц. др Дарко Лакетић, председник Одбора, подсетио је да сагласно члану 173. Пословника Народне скупштине, одбори Народне скупштине разматрају предлог буџета у складу са својим делокругом, a извештаје са мишљењем достављају надлежном Одбору за финансије. Одбор за здравље и породицу сходно томе разматра средства која су Предлогом закона о буџету за 2019. годину опредељена за Министарство здравља, као и Предлог одлуке РФЗО-а, којим се обезбеђују финансијска средства за спровођење обавезног здравственог осигурања.

Проф. др Берислав Векић, државни секретар Министарства здравља, истакао је да буџет за 2019. годину, предложен за Раздео 27 - Министарство здравља, износи 18.712.691.000 милијарди динара, што је за 1.332.592.000 милијарду динара односно 7,6% више у односу на буџет за 2018. годину. Навео је да предлог буџета за овај раздео обухвата четири дела и то: 27.0 - Министарство здравља, 27.1- Управа за биомедицину, 27.2 - Буџетски фонд за финансирање Црвеног крста Србије и 27.3 - Буџетски фонд за лечење обољења, стања или повреда које се не могу успешно лечити у Републици Србији. Потом је таксативно представио структуру расподеле буџета за овај раздео.

Укупан износ за део 27.0 - Министарство здравља износи 17.915.709.000 милијарди динара. Структура расподеле средстава овог буџетског дела по економским класификацијама је следећа: општи приходи и примања – 16.448.551.000 милијарди динара; донације међународних организација - 37.400,000 милиона динара; добровољни трансфери од физичких и правних лица – 10.000.000 милиона динара; примања од иностраних задуживања – 1.960.971.000 милијарда динара; финансијска помоћ Европске уније – 255.767.000 милиона динара, као и неутрошена средства донација из претходних година у износу од 2.000 хиљаде динара. Износ за овај део у буџету 2019. Године је увећан за 1.130.989.000 милијарду динара у односу на буџет текуће године.

Укупан износ за део 27.1 - Управа за биомедицину износи 21.821.000 милион динара и мањи је за 4.612.000 милиона динара у односу на буџетска средства ове управе у 2018. години.

Превиђена средства за 27.2 - Буџетски фонд за финансирање Црвеног крста Србије су 300.000.000 милиона динара, што се подудара са износом буџета текуће године за овај фонд.

Средства намењена за 27.3 - Буџетски фонд за лечење обољења, стања или повреда које се не могу успешно лечити у Републици Србији у износу од 475.161.000 милиона динара, у односу на буџет овог фонда из 2018. године, већа су за 206.215.000 милиона динара.

Навео је предложене износе у буџету за 2019. годину, за свих шест програма Министарства здравља и то: Уређење и надзор у области здравства - предложен износ је 726.657.000 милиона динара (4,05%); Превентивна здравствена заштита - предложен износ је 1.141.920.000 милијарда динара (6,37%); Развој квалитета и доступности здравствене заштите - предложен износ је 787.598.000 милиона динара (4,39%), што је скоро двоструко већи износ у односу на средства овог програма у буџету текуће године а који износи 379.018.000 милиона динара; Развој инфраструктуре здравствених установа - предложен износ је 6.211.939.000 милијарди динара (34,67%); Подршка остварењу права из обавезног здравственог осигурања - предложен износ је 9.000.000.000 милијарди динара (50.23%); Превенција и контрола водећих хроничних незаразнихобољења- предложен износ је 47.595.000 милиона динара (0,26%). Поменуо је и активности и пројекте у оквиру ових програма, као и намењена средства у буџету за те сврхе.

Славица Савичић, државни секретар Министарства финансија, истакла је да укупни приходи и примања у буџету за 2019. години износе 1. 246, 2 милијарди динара. Утврђени укупни расходи и издаци у овом буџету износе 1.269, 1 милијарди динара, из чега произилази дефицит од 22,9 милијарди динара односно 0,4% БДП-а. Пројектован је реални раст БДП-а од 3,5% и просечна инфлација од 2,3%. Истакла је да окосницу буџетске и фискалне политике у наредној години чине мере растерећења привреде кроз подстицај расту и запошљавању, као и напуштање тзв. кризних мера, које су биле на снази у оквиру програма фискалне консолидације. За Раздео 27 - Министарство здравља, подвукла је да су највећи износи у буџету за 2019. годину опредељени за развој инфраструктуре здравствених установа, пре свега за изградњу и опремање здравствених установа у државној својини, као што је реконструкција клиничких центара у Београду, Новом Саду, Крагујевцу и Нишу, те за Програм подршке остварењу права из обавезног здравственог осигурања.

Светлана Тадин, директор Сектора за економске послове у Републичком фонду за здравствено осигурање, представила је Финансијски план РФЗО-а за 2019. годину, који је предложио Управни одбор овог фонда у складу са упутством Министарства финансија. У оквиру општег дела Финансијског плана, планирани су укупни текући приходи у износу од 273.897.430 милиона динара. Највеће учешће у овом делу плана чине приходи по основу доприноса за социјално осигурање и они износе 175.100.000 милиона динара. Затим, ту су и: трансфери од других нивоа власти у износу од 34.700.000 милиона динара; други приходи у износу од 6.458.376 милиона динара; меморандумске ставке за рефундацију расхода у износу од 1.090.000 милиона динара; трансфери између буџетских корисника на истом нивоу у износу од 56.549.054 милиона динара; примања од продаје нефинансијске имовине у износу од 2.070 хиљаде динара и примања од задуживања и продаје финансијске имовине у износу од 500 динара. Укупни приходи и примања планирани су у износу од 273.900.000 милиона динара. Такође је навела податке о расходима и издацима исказаним по програмској структури.

Подсетила је да се средства РФЗО-а користе за следеће законом одређене намене: остваривање права осигураних лица из обавезног здравственог осигурања; унапређивање система здравственог осигурања; остваривање права осигураних лица из добровољног здравственог осигурања које организује и спроводи Фонд; подмирење трошкова спровођења здравственог осигурања, као и за друге расходе.

Истакла је да се у 2019. години планира увећање плата запосленима у здравственим установама, и то на следећи начин: доктор медицине, доктор стоматологије и доктор специјалиста 10%; медицински техничар и стоматолошки техничар (виша школа) 12%; медицински техничар (средња школа) 12% и остали 7%. Затим, увећање плата запосленима у Фонду за 7% више у односу на 2018. годину, планирано је сагласно инструкцијама министарства надлежног за послове финансија. Подвукла је неопходност ангажовања спољних сарадника информатичара у Фонду, као и потребу за набавком рачунарске опреме ради бољег одржавања софтверских решења и ефикаснији рад новог наменског сервера у оквиру Дата центра, који се налази ван дирекције Фонда и гарантује најефикаснију безбедност података.

Доц. др Дарко Лакетић, председник Одбора, похвалио је овим буџетом предложено повећање укупно опредељених средстава за раздео 27 – Министарство здравља у односу на буџет за 2018. годину, посебно за потребе Буџетског фонда за лечење обољења, стања или повреда које се не могу успешно лечити у Републици Србији и то у износу скоро двоструко већем у односу на буџет текуће године. Такође, више средстава је опредељено и за програме подршке остварењу права из обавезног здравственог осигурања, као и превенције и контроле водећих хроничних незаразних обољења. Сматра да ће буџетом предложене квантитативне промене, уз доминантну улогу РФЗО-а у контроли трошења ових средстава и уз сарадњу са Министарством здравља, допринети унапређењу квалитета пружања здравствене заштите и развоју здравственог система Републике Србије.

Одбор је у складу са чланом 173. став 2. Пословника Народне скупштине, одлучио већином гласова (10 за, 2 није гласало од укупно 12 присутних) да предложи Одбору за финансије, републички буџет и контролу трошења јавних средстава **да прихвати** Предлог закона о буџету Републике Србије за 2019. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2019. годину, који је поднела Влада, у начелу.

За известиоца Одбора на седници Одбора за финансије, републички буџет и контролу трошења јавних средстава је одређен доц. др Дарко Лакетић, председник Одбора.

**Друга тачка дневног реда –**Разно

Поводом ове тачке дневног реда, није било предлога ни дискусије.

Седница је завршена у 10,50 часова.

СЕКРЕТАР ПРЕДСЕДНИК

Божана Војиновић Доц. др Дарко Лакетић